title: 2011/307/EU: Sklep Sveta z dne 13. maja 2011 o sklenitvi sporazuma v obliki Protokola med Evropsko unijo in Arabsko republiko Egipt o mehanizmu za reševanje sporov, ki se uporablja za spore po trgovinskih določbah Evro-mediteranskega sporazuma o pridružitvi med Evropskima skupnostma in njunimi državami članicami na eni strani in Arabsko republiko Egipt na drugi strani

text:
               26.5.2011

               SL

               Uradni list Evropske unije

               L 138/2

         SKLEP SVETA
   z dne 13. maja 2011
   o sklenitvi sporazuma v obliki Protokola med Evropsko unijo in Arabsko republiko Egipt o mehanizmu za reševanje sporov, ki se uporablja za spore po trgovinskih določbah Evro-mediteranskega sporazuma o pridružitvi med Evropskima skupnostma in njunimi državami članicami na eni strani in Arabsko republiko Egipt na drugi strani
   (2011/307/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(6)(a)(v) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Svet je 24. februarja 2006 pooblastil Komisijo za začetek pogajanj s partnericami sredozemske regije za vzpostavitev mehanizma za reševanje sporov o trgovinskih določbah.

               (2)

               Pogajanja je vodila Komisija ob posvetovanju z odborom, imenovanim na podlagi člena 207 Pogodbe in v okviru pogajalskih direktiv, ki jih je izdal Svet.

               (3)

               Pogajanja so se končala in sporazum v obliki Protokola med Evropsko unijo in Arabsko republiko Egipt o mehanizmu za reševanje sporov, ki se uporablja za spore po trgovinskih določbah Evro-mediteranskega sporazuma o pridružitvi med Evropskima skupnostma in njunimi državami članicami na eni strani in Arabsko republiko Egipt na drugi strani (1) (v nadaljnjem besedilu: Protokol), je bil parafiran 27. aprila 2010.

               (4)

               Protokol je bil podpisan v imenu Unije dne 11. novembra 2010.

               (5)

               Protokol je treba skleniti –

         SPREJEL NASLEDNJI SKLEP:
   Člen 1
   Sporazum v obliki Protokola med Evropsko unijo in Arabsko republiko Egipt o mehanizmu za reševanje sporov, ki se uporablja za spore po trgovinskih določbah Evro-mediteranskega sporazuma o pridružitvi med Evropskima skupnostma in njunimi državami članicami na eni strani in Arabsko republiko Egipt na drugi strani (v nadaljnjem besedilu: Protokol), se odobri v imenu Unije.
   Besedilo Protokola je priloženo temu sklepu.
   Člen 2
   Predsednik Sveta v skladu s členom 23 Protokola poda uradno obvestilo v imenu Unije (2).
   Člen 3
   Ta sklep začne veljati na dan sprejetja.

      V Bruslju, 13. maja 2011

            Za Svet

            Predsednik

         MARTONYI J.

      (1)  UL L 304, 30.9.2004, str. 39.

      (2)  Generalni sekretariat Sveta objavi datum začetka veljavnosti Protokola v Uradnem listu Evropske unije.
    ---documentbreak---

               26.5.2011

               SL

               Uradni list Evropske unije

               L 138/3

         PROTOKOL
   med Evropsko unijo in Arabsko republiko Egipt o mehanizmu za reševanje sporov, ki se uporablja za spore po trgovinskih določbah Evro-mediteranskega sporazuma o pridružitvi med Evropskima skupnostma in njunimi državami članicami na eni strani in Arabsko republiko Egipt na drugi strani
   EVROPSKA UNIJA, v nadaljnjem besedilu „Unija“,
   na eni strani
   ter
   ARABSKA REPUBLIKA EGIPT, v nadaljnjem besedilu „Egipt“,
   na drugi strani
   STA SE DOGOVORILI O NASLEDNJEM:
   POGLAVJE I

      CILJ IN PODROČJE UPORABE

   Člen 1
   Cilj
   Cilj tega protokola je izogibanje in reševanje morebitnih trgovinskih sporov med pogodbenicama, da se, kadar je to mogoče, doseže sporazumna rešitev.
   Člen 2
   Uporaba Protokola
   1.   Določbe tega protokola se uporabljajo za vse razlike pri razlagi in uporabi naslova II (razen členov 22, 23 in 24) Evro-mediteranskega sporazuma o pridružitvi med Evropskima skupnostma in njunimi državami članicami na eni strani in Arabsko republiko Egipt na drugi strani (v nadaljnjem besedilu: Pridružitveni sporazum) (1), razen če je izrecno določeno drugače. Člen 82 Pridružitvenega sporazuma se uporablja za spore o uporabi in razlago drugih določb Pridružitvenega sporazuma.
   2.   Postopki iz tega protokola se uporabijo, če pridružitveni svet spora ne uspe rešiti 60 dni po tem, ko mu je bil spor predložen v skladu s členom 82 Pridružitvenega sporazuma.
   3.   Za namene odstavka 2 se šteje, da je spor rešen, če pridružitveni svet sprejme sklep, kakor je določeno v členu 82(2) Pridružitvenega sporazuma, ali če izjavi, da spor ne obstaja več.
   POGLAVJE II

      POSVETOVANJA IN MEDIACIJA

   Člen 3
   Posvetovanja
   1.   Pogodbenici si prizadevata rešiti vse razlike pri razlagi in uporabi določb iz člena 2 tako, da začneta posvetovanja v dobri veri za hitro, pravično in sporazumno rešitev.
   2.   Pogodbenica zahteva posvetovanja s pisnim zahtevkom, ki ga predloži drugi pogodbenici, kopijo pa pošlje pododboru za industrijo, trgovino, storitve in naložbe, v katerem opredeli vse sporne ukrepe in določbe Pridružitvenega sporazuma, ki se po njenem mnenju uporabljajo.
   3.   Če se pogodbenici ne dogovorita drugače, se posvetovanja opravijo v 40 dneh od datuma prejema zahtevka na ozemlju pogodbenice, zoper katero je pritožba vložena. Posvetovanja se štejejo za končana v 60 dneh od prejema zahtevka, razen če se pogodbenici strinjata z nadaljevanjem posvetovanj. Posvetovanja, zlasti vse razkrite informacije in stališča, ki jih pogodbenici izrazita med postopki, so zaupna in ne posegajo v pravice katere od pogodbenic v nadaljnjih postopkih.
   4.   Posvetovanja o nujnih zadevah, vključno s tistimi, ki se nanašajo na pokvarljivo ali sezonsko blago, se skličejo v 15 dneh od datuma prejema zahtevka in se štejejo za končana v 30 dneh od datuma prejema zahtevka.
   5.   Če se pogodbenica, ki ji je predložen zahtevek za posvetovanje, nanj ne odzove v 15 dneh od datuma prejema, ali če se posvetovanja ne opravijo v rokih iz odstavka 3 oziroma 4, ali če po končanih posvetovanjih ni bil dosežen dogovor o sporazumni rešitvi, lahko pogodbenica pritožnica zaprosi za ustanovitev arbitražnega senata v skladu s členom 5.
   Člen 4
   Mediacija
   1.   Če na posvetovanju ni dosežena sporazumna rešitev, se lahko pogodbenici po vzajemnem dogovoru zatečeta k mediatorju. Vsak zahtevek za mediacijo mora biti v pisni obliki predložen pogodbenici, zoper katero je vložena pritožba, ter pododboru za industrijo, trgovino, storitve in naložbe, navajati pa mora ukrep, o katerem so potekala posvetovanja, in vzajemno dogovorjene pristojnosti in naloge pri mediaciji. Vsaka pogodbenica se zaveže, da bo z razumevanjem preučila zahtevek za mediacijo.
   2.   Če se pogodbenici v 15 dneh od datuma prejema zahtevka za mediacijo ne sporazumeta o mediatorju, predsedniki pododbora za industrijo, trgovino, storitve in naložbe ali njihov pooblaščenec z žrebom izberejo mediatorja iz skupine posameznikov, ki so na seznamu iz člena 19 in niso državljani nobene od pogodbenic. Izbor se opravi v 10 dneh od prejema zahtevka. Mediator bo sklical sejo s pogodbenicama ne prej kot 20 dni in najpozneje 30 dni po tem, ko je bil izbran. Mediator prejme stališča vsake od pogodbenic najpozneje 15 dni pred srečanjem in lahko od pogodbenic, strokovnjakov ali tehničnih svetovalcev zahteva dodatne informacije, za katere meni, da so potrebne. Tako pridobljene informacije je treba razkriti vsaki od pogodbenic in jima jih predložiti, da izrazita pripombe. Mediator mnenje uradno sporoči najpozneje 45 dni po tem, ko je bil izbran.
   3.   Mnenje mediatorja lahko vključuje priporočilo o tem, kako rešiti spor v skladu z določbami iz člena 2. Mnenje mediatorja ni zavezujoče.
   4.   Pogodbenici se lahko dogovorita za spremembo rokov iz odstavka 2. Mediator se za spremembo teh rokov lahko odloči tudi na zahtevo katere koli od pogodbenic glede na posebne težave zadevne pogodbenice ali zapletenost primera.
   5.   Postopki pri mediaciji, zlasti mnenje mediatorja ter vse razkrite informacije in stališča, ki jih pogodbenici izrazita med temi postopki, so zaupni in ne posegajo v pravice katere od pogodbenic v nadaljnjih postopkih.
   6.   Če se pogodbenici strinjata, se lahko postopki za mediacijo nadaljujejo med arbitražnim postopkom.
   7.   Zamenjava mediatorja je možna samo iz razlogov in po postopkih, ki so podrobneje opisani v odstavkih 18 do 21 postopkovnih pravil arbitraže.
   POGLAVJE III

      POSTOPKI REŠEVANJA SPOROV

      ODDELEK I

         Arbitražni postopek

   Člen 5
   Začetek arbitražnega postopka
   1.   Kadar pogodbenicama ne uspe rešiti spora s posvetovanji iz člena 3 ali mediacijo iz člena 4, lahko pogodbenica pritožnica zahteva ustanovitev arbitražnega senata.
   2.   Zahtevek za ustanovitev arbitražnega senata se v pisni obliki predloži pogodbenici, zoper katero je vložena pritožba, ter pododboru za industrijo, trgovino, storitve in naložbe. Pogodbenica pritožnica v svojem zahtevku opredeli konkretni sporni ukrep in pojasni, kako tak ukrep krši določbe iz člena 2. Zahtevek za ustanovitev arbitražnega senata se predloži najpozneje 18 mesecev od datuma prejema zahtevka za posvetovanje, ne da bi to posegalo v pravico pogodbenice pritožnice, da o istem vprašanju v prihodnosti zahteva nova posvetovanja.
   Člen 6
   Ustanovitev arbitražnega senata
   1.   Arbitražni svet sestavljajo trije arbitri.
   2.   V 15 dneh od datuma, ko pogodbenica, zoper katero je vložena pritožba, prejme zahtevek za ustanovitev arbitražnega senata, se pogodbenici posvetujeta, da bi dosegli sporazum o sestavi arbitražnega senata.
   3.   Kadar se pogodbenici ne moreta sporazumeti o sestavi arbitražnega senata v roku iz odstavka 2, lahko katera koli pogodbenica zaprosi predsednike pododbora za industrijo, trgovino, storitve in naložbe ali njihovega pooblaščenca, da vse tri člane izbere z žrebom s seznama, sestavljenega na podlagi člena 19, enega izmed oseb, ki jih predlaga pogodbenica pritožnica, enega izmed oseb, ki jih predlaga pogodbenica, zoper katero je vložena pritožba, ter enega izmed oseb, ki sta jih pogodbenici izbrali za opravljanje funkcije predsednika. Kadar se pogodbenici sporazumeta o enem ali več članih arbitražnega sveta, se vsi preostali člani izberejo po enakem postopku.
   4.   Predsedniki pododbora za industrijo, trgovino, storitve in naložbe ali njihov pooblaščenec izberejo arbitre v 10 dneh od zahtevka obeh pogodbenic iz odstavka 3.
   5.   Datum ustanovitve arbitražnega senata je datum, ko so izbrani trije arbitri.
   6.   Zamenjava arbitrov je možna samo iz razlogov in v skladu s postopki, ki so podrobneje opisani v odstavkih 18 do 21 postopkovnih pravil arbitraže.
   Člen 7
   Vmesno poročilo senata
   Arbitražni senat praviloma izda vmesno poročilo za pogodbenici, v katerem navede ugotovitve o dejstvih, uporabo zadevnih določb in osnovno utemeljitev, ki je bila podlaga njegovih ugotovitev in priporočil, najpozneje 120 dni od datuma ustanovitve arbitražnega senata. Obe pogodbenici lahko arbitražnemu senatu predložita pisno zahtevo za ponovni pregled določenih vidikov vmesnega poročila v 15 dneh po njegovi objavi. Ugotovitve končnega poročila arbitražnega senata vključujejo razpravo o argumentih, predloženih na vmesni stopnji.
   Člen 8
   Odločitev arbitražnega senata
   1.   Arbitražni senat o svoji odločitvi praviloma uradno obvesti pogodbenici ter pododbor za industrijo, trgovino, storitve in naložbe v 150 dneh od datuma ustanovitve arbitražnega senata. Če predsednik arbitražnega senata meni, da tega roka ni mogoče upoštevati, mora o tem pisno obvestiti pogodbenici ter pododbor za industrijo, trgovino, storitve in naložbe, pri čemer navede razloge za odlog ter datum, ko naj bi senat predvidoma končal svoje delo. Uradno obvestilo o odločitvi nikakor ne sme biti poslano pozneje kot 180 dni od datuma ustanovitve arbitražnega senata.
   2.   Na zahtevo obeh pogodbenic arbitražni senat kadar koli začasno prekine svoje delo, in sicer za čas, o katerem se dogovorita pogodbenici in ki ne presega 12 mesecev, ter ga na zahtevo pogodbenice pritožnice po izteku tega dogovorjenega časa nadaljuje. Če pogodbenica pritožnica ne zahteva nadaljevanja dela arbitražnega senata pred iztekom dogovorjenega obdobja prekinitve, se postopek konča. Začasna prekinitev in konec dela arbitražnega senata ne posega v pravice katere koli od pogodbenic v drugem postopku o isti zadevi.
   3.   V nujnih primerih, vključno s tistimi, ki so povezani s pokvarljivim ali sezonskim blagom, si arbitražni senat vsestransko prizadeva, da svojo odločitev sporoči v 75 dneh od datuma svoje ustanovitve. To nikakor ne sme trajati več kot 90 dni od njegove ustanovitve. Arbitražni senat o tem, ali je primer po njegovem mnenju nujen, predhodno odloči v 10 dneh od svoje ustanovitve.

      ODDELEK II

         Izpolnitev odločitve

   Člen 9
   Uskladitev z odločitvama arbitražnega senata in pritožbenega odbora
   Vsaka od pogodbenic sprejme vse potrebne ukrepe za izpolnitev odločitve arbitražnega senata, pogodbenici pa si bosta prizadevali za soglasje glede roka za izpolnitev odločitve.
   Člen 10
   Razumno obdobje za izpolnitev odločitve
   1.   Najpozneje v 30 dneh po tem, ko pogodbenici prejmeta uradno obvestilo o odločitvi arbitražnega senata, pogodbenica, zoper katero je vložena pritožba, uradno obvesti pogodbenico pritožnico ter pododbor za industrijo, trgovino, storitve in naložbe o obdobju, ki ga bo potrebovala za izpolnitev odločitve (razumno obdobje), če takojšnja izpolnitev ni mogoča.
   2.   Če se pogodbenici razhajata glede razumnega obdobja za izpolnitev odločitve arbitražnega senata, pogodbenica pritožnica v 20 dneh po tem, ko je od pogodbenice, zoper katero je vložena pritožba, prejela uradno obvestilo v skladu z odstavkom 1, pisno zahteva, da dolžino razumnega obdobja določi arbitražni senat. O taki zahtevi sta hkrati obveščena druga pogodbenica ter pododbor za industrijo, trgovino, storitve in naložbe. Arbitražni senat o svoji odločitvi uradno obvesti pogodbenici ter pododbor za industrijo, trgovino, storitve in naložbe v 30 dneh od datuma prejema zahtevka.
   3.   Razumno obdobje se lahko podaljša po vzajemnem dogovoru pogodbenic.
   Člen 11
   Preučitev ukrepov, sprejetih za izpolnitev odločitve arbitražnega senata
   1.   Pogodbenica, zoper katero je vložena pritožba, pred iztekom razumnega časovnega obdobja uradno obvesti drugo pogodbenico ter pododbor za industrijo, trgovino, storitve in naložbe o vseh morebitnih ukrepih, ki jih je sprejela za izpolnitev odločitve arbitražnega senata.
   2.   Če se pogodbenici razhajata glede obstoja ali neskladnosti ukrepov iz uradnega obvestila v skladu z odstavkom 1 z določbami iz člena 2, lahko pogodbenica pritožnica pisno zahteva, da arbitražni senat presodi o zadevi. Taka zahteva mora vsebovati jasno navedbo spornega ukrepa in razlago, zakaj ta ukrep ni v skladu z določbami iz člena 2. Arbitražni senat svojo odločitev sporoči v 90 dneh od datuma prejema zahtevka.
   Člen 12
   Začasna pravna sredstva v primeru neizpolnitve odločitve
   1.   Če pogodbenica, zoper katero je vložena pritožba, o ukrepih za izpolnitev odločitve arbitražnega senata ne obvesti uradno pred iztekom razumnega obdobja, ali če arbitražni senat odloči, da ukrep iz uradnega obvestila v skladu s členom 11(1) ni v skladu z obveznostmi te pogodbenice na podlagi določb iz člena 2, mora pogodbenica, zoper katero je vložena pritožba, na zahtevo pogodbenice pritožnice predložiti ponudbo za začasno nadomestilo.
   2.   Če dogovor o nadomestilu ni dosežen v 30 dneh po koncu razumnega obdobja ali odločitvi arbitražnega senata po členu 11, da sprejeti ukrep za izpolnitev odločitve ni v skladu z določbami iz člena 2, je pogodbenica pritožnica upravičena, da se po uradnem obvestilu drugi pogodbenici ter pododboru za industrijo, trgovino, storitve in naložbe njene obveznosti, ki izhajajo iz katere koli določbe iz člena 2, začasno opustijo na ravni, ki je enakovredna izničenju in poslabšanju, ki ju je povzročila kršitev. Pogodbenica pritožnica lahko začasno opustitev izvede 15 dni po datumu prejema uradnega obvestila s strani pogodbenice, zoper katero je vložena pritožba, razen če je slednja zahtevala arbitražo po odstavku 3.
   3.   Če pogodbenica, zoper katero je pritožba vložena, meni, da raven začasne opustitve ni enakovredna izničenju in poslabšanju, ki ju je povzročila kršitev, lahko pisno zahteva, da o zadevi presodi arbitražni senat. O takšni zahtevi je treba uradno obvestiti drugo pogodbenico ter pododbor za industrijo, trgovino, storitve in naložbe pred iztekom roka 15 dni iz odstavka 2. Po tem ko arbitražni senat po potrebi zaprosi za mnenja strokovnjakov, o svoji odločitvi o ravni začasne opustitve obveznosti uradno obvesti pogodbenici in institucionalni organ za trgovinska vprašanja v 30 dneh od datuma prejema zahtevka. Obveznosti se ne opustijo, dokler arbitražni senat uradno ne obvesti o svoji odločitvi, in vsaka opustitev mora biti v skladu z odločitvijo arbitražnega senata.
   4.   Opustitev obveznosti je začasna in se uporablja samo, dokler se ukrep, za katerega je ugotovljena neskladnost z določbami iz člena 2, ne odpravi ali spremeni tako, da se uskladi z navedenimi določbami, kakor je določeno v členu 13, ali dokler se pogodbenici ne dogovorita za rešitev spora.
   Člen 13
   Preučitev kakršnih koli ukrepov, sprejetih za izpolnitev odločitve po opustitvi obveznosti
   1.   Pogodbenica, zoper katero je vložena pritožba, drugo pogodbenico ter pododbor za industrijo, trgovino, storitve in naložbe uradno obvesti o kakršnih koli ukrepih, sprejetih za izpolnitev odločitve arbitražnega sveta, in o svoji zahtevi, da se opustitev obveznosti za pogodbenico pritožnico preneha.
   2.   Če pogodbenici v 30 dneh od datuma prejema uradnega obvestila ne dosežeta dogovora glede skladnosti ukrepa iz uradnega obvestila z določbami iz člena 2, pogodbenica pritožnica pisno zahteva, da o zadevi odloči arbitražni senat. O taki zahtevi sta hkrati uradno obveščena druga pogodbenica ter pododbor za industrijo, trgovino, storitve in naložbe. O odločitvi arbitražnega senata se uradno obvestijo pogodbenici ter pododbor za industrijo, trgovino, storitve in naložbe v 45 dneh od datuma prejema zahtevka. Če arbitražni svet odloči, da je kakršen koli ukrep, sprejet za izpolnitev odločitve, v skladu z določbami iz člena 2, se opustitev obveznosti preneha.

      ODDELEK III

         Skupne določbe

   Člen 14
   Sporazumna rešitev
   Pogodbenici lahko kadar koli dosežeta sporazumno rešitev spora v skladu s tem protokolom. O takšni rešitvi uradno obvestita pododbor za industrijo, trgovino, storitve in naložbe ter arbitražni senat. Po uradnem obvestilu o sporazumni rešitvi senat preneha delati in postopek se konča.
   Člen 15
   Postopkovna pravila
   1.   Postopke za reševanje sporov iz poglavja III tega protokola urejajo postopkovna pravila, ki so priložena temu protokolu.
   2.   Vsa zasedanja arbitražnega senata so v skladu s postopkovnimi pravili odprta za javnost, razen če se pogodbenici ne dogovorita drugače.
   Člen 16
   Splošne informacije in tehnični nasveti
   Na zahtevo pogodbenice ali na lastno pobudo lahko arbitražni senat pridobi informacije, ki so po njegovem mnenju primerne za postopek arbitražnega senata. Arbitražni senat ima zlasti pravico pridobiti ustrezno mnenje strokovnjakov, kadar meni, da je to primerno. Pred izbiro teh strokovnjakov se posvetuje s pogodbenicama. Tako pridobljene informacije je treba razkriti vsaki od pogodbenic in jima jih predložiti, da izrazita pripombe. Če se pogodbenici ne dogovorita drugače, so zainteresirane fizične ali pravne osebe s sedežem na ozemlju pogodbenic pooblaščene, da arbitražnemu senatu predložijo pisna sporočila v skladu s postopkovnimi pravili. Ta sporočila so omejena na dejstva v zvezi s sporom in ne obravnavajo pravnih vprašanj.
   Člen 17
   Pravila razlage
   Arbitražni senat razlaga določbe iz člena 2 v skladu z običajnimi pravili razlage mednarodnega javnega prava, vključno z Dunajsko konvencijo o pogodbenem pravu. Odločitve arbitražnega senata ne morejo dodati ali zmanjšati pravic in obveznosti iz določb člena 2.
   Člen 18
   Sklepi in odločitev arbitražnega senata
   1.   Arbitražni svet si vsestransko prizadeva za sprejemanje sklepov s soglasjem. Če sklepov kljub temu ni mogoče doseči s soglasjem, se o sporni zadevi odloča z večino glasov. V nobenem primeru pa se ločena mnenja arbitrov ne objavijo.
   2.   Vsaka odločitev arbitražnega senata je zavezujoča za pogodbenici in ne ustvarja nikakršnih pravic ali obveznosti za fizične ali pravne osebe. V odločitvi se navedejo ugotovitve o dejstvih, uporaba zadevnih določb Pridružitvenega sporazuma ter osnovna utemeljitev, ki je bila podlaga sprejetim ugotovitvam in sklepom. Pododbor za industrijo, trgovino, storitve in naložbe daje odločitev arbitražnega senata v celoti na voljo javnosti, razen če se odloči drugače, da se zagotovi zaupnost poslovnih zaupnih informacij.
   POGLAVJE IV

      SPLOŠNE DOLOČBE

   Člen 19
   Seznami arbitrov
   1.   Pododbor za industrijo, trgovino, storitve in naložbe najpozneje šest mesecev po začetku veljavnosti tega protokola oblikuje seznam najmanj 15 oseb, ki so pripravljene opravljati vlogo arbitrov in so zanjo primerne. Vsaka od pogodbenic predlaga najmanj pet posameznikov za opravljanje vloge arbitra. Pogodbenici prav tako izbereta najmanj pet posameznikov, ki niso državljani nobene od pogodbenic in bodo opravljali funkcijo predsednika arbitražnega senata. Pododbor za industrijo, trgovino, storitve in naložbe zagotavlja, da se seznam vedno vodi na tej ravni.
   2.   Arbitri so strokovno usposobljeni in imajo izkušnje iz prava in mednarodne trgovine. So samostojni, delujejo v svoji individualni pristojnosti, ne sprejemajo navodil od nobene organizacije ali vlade, niso povezani z vlado nobene od pogodbenic ter ravnajo v skladu s kodeksom ravnanja, priloženim temu protokolu.
   3.   Pododbor za industrijo, trgovino, storitve lahko izdela dodaten seznam najmanj 15 posameznikov, ki imajo področno strokovno znanje iz posebnih zadev, zajetih v Pridružitvenem sporazumu. Če se uporabi postopek izbire iz člena 6(2), lahko predsedniki pododbora za industrijo, trgovino, storitve in naložbe seznam področij uporabijo ob soglasju obeh pogodbenic.
   4.   Če ob predložitvi zahtevka za mediacijo ali ustanovitev arbitražnega senata seznam iz odstavka 1 tega člena ni sestavljen, so arbitri z žrebom izbrani izmed posameznikov, ki jih je predlagala ena ali obe pogodbenici. Posamezniki, predlagani za predsednika arbitražnega senata ali mediatorja, niso nujno državljani katere od pogodbenic.
   Člen 20
   Razmerje do obveznosti STO
   1.   Kadar pogodbenica želi rešiti spor o obveznosti iz Sporazuma STO, uporabi ustrezna pravila in postopke iz Sporazuma STO, ki se uporabljajo ne glede na določbe tega sporazuma.
   2.   Kadar pogodbenica želi rešiti spor o obveznosti s področja uporabe tega sporazuma, kakor je opredeljen v členu 2, uporabi pravila in postopke iz tega sporazuma.
   3.   Kadar pogodbenica želi rešiti spor o obveznosti s področja uporabe tega sporazuma, kakor je opredeljen v členu 2 in ki je po vsebini enakovredna obveznosti iz Sporazuma STO, uporabi ustrezna pravila in postopke iz Sporazuma STO, ki se uporabljajo ne glede na določbe tega sporazuma, razen če se pogodbenici ne dogovorita drugače.
   4.   Ko se začnejo postopki reševanja spora, uporaba razsodišča, ki je bilo izbrano v skladu z navedenimi odstavki, če ni zavrnilo pristojnosti, izključuje vsa druga.
   5.   Nobena določba tega sporazuma pogodbenici ne preprečuje opustitve obveznosti, ki jo odobri Organ STO za poravnavo sporov. Sporazum STO se ne uporabi za to, da bi se pogodbenici preprečila opustitev obveznosti v skladu s tem sporazumom.
   Člen 21
   Roki
   1.   Vsi roki iz tega protokola, vključno z roki, v katerih morajo arbitražni senati uradno sporočiti svoje odločitve, se štejejo v koledarskih dnevih od datuma, ki sledi dejanju oziroma dejstvu, na katerega se nanašajo.
   2.   Kakršen koli rok iz tega protokola se lahko podaljša z vzajemnim dogovorom pogodbenic. Pogodbenici z razumevanjem obravnavata zahtevke za podaljšanje kakršnih koli rokov zaradi težav katere koli od pogodbenic pri izpolnjevanju zahtev postopkov iz tega protokola. Na zahtevo pogodbenice lahko arbitražni senat podaljša roke, ki se uporabljajo v postopkih, pri čemer upošteva različne stopnje razvoja pogodbenic.
   Člen 22
   Ponovni pregled in sprememba Protokola
   1.   Najpozneje tri leta po začetku veljavnosti tega protokola in njegovih prilog lahko pridružitveni svet kadar koli ponovno pregleda njihovo izvajanje, da se odloči o njihovem nadaljevanju, spremembi ali prenehanju.
   2.   Pri tem ponovnem pregledu se lahko odloči za možnost, da ustanovi pritožbeni organ, skupen več evro-mediteranskim sporazumom.
   3.   Pridružitveni svet se lahko odloči za spremembo tega protokola in njegovih prilog.
   Člen 23
   Začetek veljavnosti
   Pogodbenici odobrita ta protokol v skladu z lastnimi postopki. Veljati začne prvi dan drugega meseca, ki sledi dnevu, ko se pogodbenici uradno obvestita, da so končani postopki iz tega člena.

      Ta protokol je sestavljen v Bruslju dne enajstega novembra leta dva tisoč deset v dveh izvodih v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem, švedskem in arabskem jeziku, pri čemer so vsa besedila enako verodostojna.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Арабска република Египет
         Por la República Árabe de Egipto
         Za Egyptskou arabskou republiku
         For Den Arabiske Republik Egypten
         Für die Arabische Republik Ägypten
         Egiptuse Araabia Vabariigi nimel
         Για την Αραβική Δημοκρατία της Αιγύπτου
         For the Arab Republic of Egypt
         Pour la République arabe d'Égypte
         Per la Repubblica araba d'Egitto
         Ēģiptes Arābu Republikas vārdā –
         Egipto Arabų Respublikos vardu
         Az Egyiptomi Arab Köztársaság részéről
         Għar-Repubblika Għarbija tal-Eġittu
         Voor de Arabische Republiek Egypte
         W imieniu Arabskiej Republiki Egiptu
         Pela República Árabe do Egipto
         Pentru Republica Arabă Egipt
         Za Arabsko republiko Egipt
         Za Egyptskú arabskú republiku
         Egyptin arabitasavallan puolesta
         På Arabrepubliken Egyptens vägnar

      (1)  Določbe tega protokola ne posegajo v člen 34 Protokola o opredelitvi pojma „izdelki s poreklom“ in načinov upravnega sodelovanja.
   PRILOGI

               PRILOGA I

               :

                  POSTOPKOVNA PRAVILA ARBITRAŽE

               PRILOGA II

               :

                  KODEKS RAVNANJA ZA ČLANE ARBITRAŽNEGA SENATA IN MEDIATORJE


title: 2012/133/EU: Sklep Evropske centralne banke z dne 27. februarja 2012 o razveljavitvi Sklepa ECB/2010/3 o začasnih ukrepih glede primernosti tržnih dolžniških instrumentov, ki jih izdaja ali zanje jamči grška država (ECB/2012/2)

text:
               1.3.2012

               SL

               Uradni list Evropske unije

               L 59/36

         SKLEP EVROPSKE CENTRALNE BANKE
   z dne 27. februarja 2012
   o razveljavitvi Sklepa ECB/2010/3 o začasnih ukrepih glede primernosti tržnih dolžniških instrumentov, ki jih izdaja ali zanje jamči grška država
   (ECB/2012/2)
   (2012/133/EU)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti prve alinee člena 127(2) Pogodbe,
   ob upoštevanju Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) ter zlasti člena 12.1 in druge alinee člena 34.1 v povezavi s prvo alineo člena 3.1 in členom 18.2 Statuta ESCB,
   ob upoštevanju naslednjega:

               (1)

               V skladu s členom 18.1 Statuta ESCB lahko Evropska centralna banka (ECB) in nacionalne centralne banke držav članic, katerih valuta je euro, sklepajo kreditne posle s kreditnimi institucijami in drugimi udeleženci na trgu na podlagi ustreznega zavarovanja posojil. Merila za ugotavljanje primernosti zavarovanja za potrebe operacij denarne politike Eurosistema so določena v Prilogi I k Smernici ECB/2011/14 z dne 20. septembra 2011 o instrumentih in postopkih denarne politike Eurosistema (1) (v nadaljnjem besedilu: Splošna dokumentacija).

               (2)

               V skladu z oddelkom 1.6 Splošne dokumentacije lahko Svet ECB kadar koli spremeni instrumente, pogoje, merila in postopke za izvajanje operacij denarne politike Eurosistema. V skladu z oddelkom 6.3.1 Splošne dokumentacije si Eurosistem pridržuje pravico, da na podlagi informacij, ki so zanj relevantne, ugotovi, ali izdaja, izdajatelj, dolžnik ali garant izpolnjujejo njegove zahteve glede visokih bonitetnih standardov.

               (3)

               Na podlagi Sklepa ECB/2010/3 z dne 6. maja 2010 o začasnih ukrepih glede primernosti tržnih dolžniških instrumentov, ki jih izdaja ali zanje jamči grška država (2), se, kot izjemen ukrep, začasno ne uporabljajo minimalne zahteve Eurosistema glede pragov kreditne kvalitete za tržne dolžniške instrumente, ki jih je izdala grška država, ali ki so jih izdali subjekti, ustanovljeni v Grčiji, in za katere v celoti jamči grška država.

               (4)

               Helenska republika se je odločila, da imetnikom tržnih dolžniških instrumentov, ki jih je izdala grška država, ponudi izmenjavo dolga v okviru udeležbe zasebnega sektorja.

               (5)

               Ta odločitev Helenske republike še dodatno negativno vpliva na ustreznost tržnih dolžniških instrumentov, ki jih je izdala grška država, ali ki so jih izdali subjekti, ustanovljeni v Grčiji, in za katere v celoti jamči grška država, za zavarovanje pri operacijah Eurosistema.

               (6)

               Sklep ECB/2010/3 je treba razveljaviti –

         SPREJEL NASLEDNJI SKLEP:
   Člen 1
   Razveljavitev Sklepa ECB/2010/3
   Sklep ECB/2010/3 se razveljavi.
   Člen 2
   Začetek veljavnosti
   Ta sklep začne veljati 28. februarja 2012.

      V Frankfurtu na Majni, 27. februarja 2012

            Predsednik ECB

         Mario DRAGHI

      (1)  UL L 331, 14.12.2011, str. 1.

      (2)  UL L 117, 11.5.2010, str. 102.


title: 2012/24/EU: Sklep Komisije z dne 11. januarja 2012 o ustavitvi protidampinškega postopka v zvezi z uvozom vinilacetata s poreklom iz Združenih držav Amerike in sprostitvi zneskov, zavarovanih z uvedbo začasne dajatve

text:
               12.1.2012

               SL

               Uradni list Evropske unije

               L 8/36

         SKLEP KOMISIJE
   z dne 11. januarja 2012
   o ustavitvi protidampinškega postopka v zvezi z uvozom vinilacetata s poreklom iz Združenih držav Amerike in sprostitvi zneskov, zavarovanih z uvedbo začasne dajatve
   (2012/24/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“), in zlasti člena 9 Uredbe,
   po posvetovanju s svetovalnim odborom,
   ob upoštevanju naslednjega:
   A.   POSTOPEK

   1.   Začetek postopka in uvedba začasnih ukrepov

               (1)

               Komisija je 22. oktobra 2010 v skladu s členom 5 osnovne uredbe prejela pritožbo o domnevnem škodljivem dampingu uvoza vinilacetata („zadevni izdelek“) s poreklom iz Združenih držav Amerike („ZDA“).

               (2)

               Pritožbo je vložila družba Ineos Oxide Ltd („pritožnik“), ki predstavlja glavni delež, v tem primeru več kot 25 % celotne proizvodnje zadevnega izdelka industrije Unije.

               (3)

               Komisija je 4. decembra 2010 z obvestilom, objavljenim v Uradnem listu Evropske unije
                   (2), objavila začetek protidampinškega postopka v zvezi z uvozom vinilacetata s poreklom iz ZDA v Unijo.

               (4)

               Komisija je z Uredbo (EU) št. 821/2011 (3) („začasna uredba“) uvedla začasno protidampinško dajatev na uvoz vinilacetata, trenutno uvrščenega pod tarifno oznako KN 2915 32 00 in s poreklom iz ZDA.

         B.   UMIK PRITOŽBE IN USTAVITEV POSTOPKA

               (5)

               Pritožnik je v pismu Komisiji z dne 4. novembra 2011 uradno umaknil svojo pritožbo.

               (6)

               V skladu s členom 9(1) osnovne uredbe se postopek lahko ustavi, če se pritožba umakne, razen če takšna ustavitev ne bi bila v interesu Unije.

               (7)

               Komisija je menila, da je treba sedanji postopek ustaviti, saj v preiskavi ni bilo ugotovljeno, da to ne bi bilo v interesu Unije. Zainteresirane strani so bile o tem ustrezno obveščene in so imele možnost predložiti pripombe. Komisija ni prejela pripomb, ki bi kazale, da takšna ustavitev ni v interesu Unije.

               (8)

               Po razkritju je ena stran trdila, da ne bi smela biti izključena iz opredelitve industrije Unije ali pa, da je treba spremeniti začasno uredbo tako, da bo ta stran vključena v navedeno opredelitev. Glede na to je treba poudariti, da so bile na podlagi informacij, pridobljenih med preiskavo, ugotovitve iz začasne uredbe začasne, kot je bilo navedeno v uvodni izjavi 31 začasne uredbe. Ker so protidampinški postopki ustavljeni brez uvedbe dokončnih ukrepov in po umiku pritožbe, ni primerno, da se v ukrepu o ustavitvi določijo dokončne ugotovitve ali spremeni začasna uredba.

               (9)

               Poudariti je treba, da so bile ugotovitve začasne. Zato bo kakršen koli prihodnji primer v zvezi z izdelkom ali stranmi, vključenimi v ta postopek, obravnavan na podlagi lastnih ugotovitev.

               (10)

               Komisija zato ugotavlja, da je treba protidampinški postopek za uvoz zadevnega izdelka s poreklom iz ZDA v Unijo ustaviti brez uvedbe protidampinških ukrepov.

               (11)

               Vse dajatve, začasno zavarovane na podlagi Uredbe (EU) št. 821/2011, se sprostijo –

         SPREJELA NASLEDNJI SKLEP:
   Člen 1
   Protidampinški postopek v zvezi z uvozom vinilacetata, trenutno uvrščenim pod oznako KN 2915 32 00 in s poreklom iz Združenih držav Amerike, se ustavi brez uvedbe protidampinških ukrepov.
   Člen 2
   Uredba (EU) št. 821/2011 se razveljavi.
   Člen 3
   Zneski, zavarovani z začasno protidampinško dajatvijo v skladu z Uredbo (EU) št. 821/2011 za uvoz vinilacetata, trenutno uvrščenega pod oznako KN 2915 32 00 in s poreklom iz Združenih držav Amerike, se sprostijo.
   Člen 4
   Ta sklep začne veljati na dan po objavi v Uradnem listu Evropske unije.

      V Bruslju, 11. januarja 2012

            Za Komisijo

            Predsednik

         José Manuel BARROSO

      (1)  UL L 343, 22.12.2009, str. 51.

      (2)  UL C 327, 4.12.2010, str. 23.

      (3)  UL L 209, 17.8.2011, str. 24.


               23.12.2016

               SL

               Uradni list Evropske unije

               C 482/155

         P7_TA(2014)0001
   Zahteva za zaščito poslanske imunitete Lare Comi
   Sklep Evropskega parlamenta z dne 14. januarja 2014 o zahtevi za zaščito imunitete in privilegijev Lare Comi (2013/2190(IMM))
   (2016/C 482/25)

      Evropski parlament,

               —

               ob upoštevanju zahteve Lare Comi z dne 30. julija 2013, razglašene na plenarnem zasedanju 9. septembra 2013, za zaščito svoje imunitete v okviru kazenskega postopka pred sodiščem v Ferrari,

               —

               po zagovoru Lare Comi 5. novembra 2013 v skladu s členom 7(3) Poslovnika,

               —

               ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

               —

               ob upoštevanju sodb Sodišča Evropske unije z dne 12. maja 1964, 10. julija 1986, 15. in 21. oktobra 2008, 19. marca 2010 in 6. septembra 2011 (1),

               —

               ob upoštevanju člena 6(3) in člena 7 Poslovnika,

               —

               ob upoštevanju poročila Odbora za pravne zadeve (A7-0469/2013),

               A.

               ker je Lara Comi, poslanka Evropskega parlamenta, zahtevala zaščito svoje poslanske imunitete v zvezi s sodnim postopkom, ki ga je sprožilo državno tožilstvo iz Ferrare vsled prijave kaznivega dejanja obrekovanja, in sicer na podlagi 2. in 3. odstavka člena 595 italijanskega kazenskega zakonika in člena 30 zakona št. 223 z dne 6. avgusta 1990, zaradi izjav, ki naj bi jih podala med politično razpravo v televizijski oddaji;

               B.

               ker člen 8 Protokola o privilegijih in imunitetah Evropske unije, na katerega se izrecno sklicuje Lara Comi v svoji zahtevi po zaščiti imunitete, določa, da se zoper poslance Evropskega parlamenta ne sme začeti preiskava, ne smejo biti priprti niti se zoper njih ne sme začeti sodni postopek zaradi mnenja ali glasu, ki so ga izrekli pri opravljanju svojih dolžnosti;

               C.

               ker člen 6 Poslovnika Evropskega parlamenta določa, da si Parlament pri izvajanju svojih pooblastil v zvezi s privilegiji in imunitetami predvsem prizadeva ohranjati integriteto kot demokratična zakonodajna skupščina in zagotoviti neodvisnost poslancev pri opravljanju njihovih nalog;

               D.

               ker ima Parlament široko diskrecijsko pravico, kar zadeva odločitve, ki jih sprejme v zvezi z zahtevami svojih poslancev po zaščiti parlamentarne imunitete (2);

               E.

               ker je Sodišče priznalo, da izjava, ki jo poslanec poda izven Evropskega parlamenta, lahko predstavlja mnenje, izraženo pri opravljanju njegovih dolžnosti v smislu člena 8 Protokola, s čimer je pomen pripisalo značaju in vsebini izjave, ne pa kraju, na katerem je bila ta podana (3);

               F.

               ker je bila Lara Comi v zadevno televizijsko oddajo povabljena v vlogi poslanke Evropskega parlamenta in ne kot nacionalna predstavnica stranke, katero je sicer že predstavljal drugi gost oddaje, ob spoštovanju nacionalnih predpisov, katerih namen je zagotavljanje uravnotežene navzočnosti političnih predstavnikov v televizijskih razpravah v času volilnih kampanj, kot je bilo tudi v tem primeru;

               G.

               ker se v modernih demokracijah politična razprava ne odvija zgolj v parlamentu, temveč tudi prek medijev, kamor sodi vse od izjav za tisk do interneta;

               H.

               ker je v omenjeni televizijski oddaji Lara Comi nastopala kot poslanka Evropskega parlamenta, da bi razpravljala o političnih vprašanjih, povezanih tudi z javnimi naročili in organiziranim kriminalom, s katerimi se že ves čas ukvarja v evropskem okviru;

               I.

               ker se je dan po oddaji poslanka Comi opravičila tožniku, kar je pozneje ponovila v drugi nacionalni televizijski oddaji;

               1.

               se odloči zaščititi imuniteto in privilegije Lare Comi;

               2.

               naroči svojemu predsedniku, naj ta sklep in poročilo pristojnega odbora nemudoma posreduje pristojnim organom Republike Italije in Lari Comi.

      (1)  Sodba z dne 12. maja 1964 v zadevi Wagner proti Fohrmann in Krier (101/63, ZOdl., str. 387); sodba z dne 10. julija 1986 v zadevi Wybot proti Faure in drugi (149/85, ZOdl., str. 2391); sodba z dne 15. oktobra 2008 v zadevi Mote proti Parlamentu (T-345/05, ZOdl., str. II-2849); sodba z dne 21. oktobra 2008 v združenih zadevah Marra proti De Gregorio in Clemente (C-200/07 in C-201/07, ZOdl., str. I-7929); sodba z dne 19. marca 2010 v zadevi Gollnisch proti Parlamentu (T-42/06, ZOdl., str. II-1135); sodba z dne 6. septembra 2011 v zadevi Patriciello (C-163/10, ZOdl., str. I-7565).

      (2)  Zadeva T-42/06 Gollnisch/Parlament, odstavek 101.

      (3)  Patriciello, zgoraj navedena sodba, odstavek 30.


title: 2011/620/EU: Sklep Sveta z dne 12. julija 2011 o podpisu Sporazuma med Evropsko unijo in Gruzijo o zaščiti geografskih označb za kmetijske proizvode in živila v imenu Unije

text:
               21.9.2011

               SL

               Uradni list Evropske unije

               L 243/1

         SKLEP SVETA
   z dne 12. julija 2011
   o podpisu Sporazuma med Evropsko unijo in Gruzijo o zaščiti geografskih označb za kmetijske proizvode in živila v imenu Unije
   (2011/620/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Komisija je v imenu Unije s pogajanji dosegla Sporazum med Evropsko unijo in Gruzijo o zaščiti geografskih označb za kmetijske proizvode in živila (v nadaljnjem besedilu: Sporazum).

               (2)

               Sporazum bo omogočil vzajemno zaščito geografskih označb pogodbenic in prispeval k približevanju zakonodaje med sosednjimi državami EU.

               (3)

               Sporazum bi bilo treba podpisati –

         SPREJEL NASLEDNJI SKLEP:
   Člen 1
   Podpis Sporazuma med Evropsko unijo in Gruzijo o zaščiti geografskih označb za kmetijske proizvode in živila se odobri v imenu Unije, s pridržkom sklenitve navedenega sporazuma (1).
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
   Člen 3
   Ta sklep začne veljati na dan sprejetja.

      V Bruslju, 12. julija 2011

            Za Svet

            Predsednik

         J. VINCENT-ROSTOWSKI

      (1)  Besedilo Sporazuma se objavi skupaj s sklepom o sklenitvi sporazuma.


title: Sklep Evropskega parlamenta z dne 23. aprila 2009 o razrešnici glede izvrševanja splošnega proračuna Evropske unije za proračunsko leto 2007, Oddelek II - Svet

text:
               26.9.2009

               SL

               Uradni list Evropske unije

               L 255/18

         SKLEP EVROPSKEGA PARLAMENTA
   z dne 23. aprila 2009
   o razrešnici glede izvrševanja splošnega proračuna Evropske unije za proračunsko leto 2007, Oddelek II – Svet
   (2009/629/ES)
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2007 (1),

               —

               ob upoštevanju končnih letnih računovodskih izkazov Evropskih skupnosti za proračunsko leto 2007 – zvezek I (C6-0417/2008) (2),

               —

               ob upoštevanju letnega poročila Sveta organu, ki sprejme sklep o razrešitvi, o opravljenih notranjih revizijah v letu 2007,

               —

               ob upoštevanju letnega poročila Računskega sodišča za proračunsko leto 2007 skupaj z odgovori revidiranih institucij (3),

               —

               ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (4),

               —

               ob upoštevanju člena 272(10) ter členov 274, 275 in 276 Pogodbe ES,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), ter zlasti členov 50, 86, 145, 146 in 147,

               —

               ob upoštevanju Sklepa št. 190/2003 generalnega sekretarja Sveta/visokega predstavnika za skupno zunanjo in varnostno politiko o povračilu potnih stroškov predstavnikom članov Sveta (6),

               —

               ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (7),

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor (A6-0150/2009),

               1.

               odloži sklep o podelitvi razrešnice generalnemu sekretarju Sveta glede izvrševanja proračuna Sveta za proračunsko leto 2007;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in priloženo resolucijo posreduje Svetu, Komisiji, Sodišču Evropskih skupnosti, Računskemu sodišču, Evropskemu varuhu človekovih pravic in Evropskemu nadzorniku za varstvo podatkov ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Klaus WELLE

      (1)  UL L 77, 16.3.2007.

      (2)  UL C 287, 10.11.2008, str. 1.

      (3)  UL C 286, 10.11.2008, str. 1.

      (4)  UL C 287, 10.11.2008, str. 111.

      (5)  UL L 248, 16.9.2002, str. 1.

      (6)  Sklep, izhajajoč iz poslovnika Sveta z dne 22. julija 2002 (UL L 230, 28.8.2002, str. 7).

      (7)  UL C 139, 14.6.2006, str. 1.
   RESOLUCIJA EVROPSKEGA PARLAMENTA
   z dne 23. aprila 2009
   s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2007, Oddelek II – Svet
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2007 (1),

               —

               ob upoštevanju končnih letnih računovodskih izkazov Evropskih skupnosti za proračunsko leto 2007 – zvezek I (C6-0417/2008) (2),

               —

               ob upoštevanju letnega poročila Sveta organu, ki sprejme sklep o razrešitvi, o opravljenih notranjih revizijah v letu 2007,

               —

               ob upoštevanju letnega poročila Računskega sodišča za proračunsko leto 2007 skupaj z odgovori revidiranih institucij (3),

               —

               ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (4),

               —

               ob upoštevanju člena 272(10) ter členov 274, 275 in 276 Pogodbe ES,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), ter zlasti členov 50, 86, 145, 146 in 147,

               —

               ob upoštevanju Sklepa št. 190/2003 generalnega sekretarja Sveta/visokega predstavnika za skupno zunanjo in varnostno politiko o povračilu potnih stroškov predstavnikom članov Sveta (6),

               —

               ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (IIA) (7),

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor (A6-0150/2009),

               A.

               ker Svet Parlamentu ne želi posredovati celotne dokumentacije o izvrševanju proračuna ter letnega poročila o dejavnostih in je posredoval le letno poročilo o dejavnostih svojega notranjega revizorja,

               B.

               ker Svet odklanja udeležbo na uradnem sestanku s Parlamentom na temo podelitve razrešnice,

               C.

               ker je bilo v sklepih Evropskega sveta iz Kölna z dne 3. in 4. junija 1999 predvideno, da se Svetu dodelijo operativne zmogljivosti na področju okrepljene skupne evropske varnostne in obrambne politike (SEVOP),

               D.

               ker je Svet v Sklepu št. 190/2003 odločno pojasnil, da na področju skupne zunanje in varnostne politike (SZVP) izvršuje proračunska sredstva v skladu z določbami finančne uredbe, ki se uporablja za splošni proračun Evropskih skupnosti, in zlasti da je „Generalni sekretar Sveta/visoki predstavnik za skupno zunanjo in varnostno politiko […], ki mu pomaga namestnik Generalnega sekretarja, v celoti odgovoren za upravljanje odobrenih proračunskih sredstev iz oddelka II – Svet splošnega proračuna Evropske unije in stori vse potrebno za dobro ravnanje z njimi. Proračunska sredstva izvršuje v skladu z določbami finančne uredbe, ki se uporablja za splošni proračun Evropskih skupnosti“,

               E.

               ker je bil s Sklepom Sveta 2004/197/SZVP z dne 23. februarja 2004 (8) vzpostavljen mehanizem za upravljanje financiranja skupnih stroškov v zvezi z operacijami Evropske unije, ki so vojaškega ali obrambnega pomena, imenovan ATHENA, in ker ta sklep skupaj s Sklepom 2004/582/ES predstavnikov vlad držav članic z zasedanja Sveta dne 28. aprila 2004 o privilegijih in imuniteti, zagotovljenih Atheni (9), vzpostavlja mehanizem za upravljanje financiranja skupnih stroškov v zvezi z operacijami Evropske unije, ki so vojaškega ali obrambnega pomena, dodeli privilegije in imunitete ter Svetu podeli operativna pooblastila,

               F.

               ker Sklep Sveta 2000/178/SZVP z dne 28. februarja 2000 o pravilih za domače izvedence na vojaškem področju, dodeljene generalnemu sekretariatu Sveta, v začasnem obdobju (10), in Sklep Sveta 2001/80/SZVP z dne 22. januarja 2001 o ustanovitvi Vojaškega štaba Evropske unije (11) določata, da odhodki, ki nastanejo ob napotitvi vojaških strokovnjakov iz držav članic, bremenijo proračun Sveta,

               G.

               ker je letno poročilo Sveta o glavnih vidikih in temeljnih usmeritvah SZVP, predstavljeno Evropskemu parlamentu v okviru uporabe točke 43 Medinstitucionalnega sporazuma, v obsegu omejeno na opis dejavnosti SZVP, na primer skupnih stališč, skupnih ukrepov in izvedbenih sklepov,

               1.

               ugotavlja, da je imel Svet leta 2007 na voljo odobritve za prevzem obveznosti v znesku 650 milijonov EUR (2006: 626 milijonov EUR), s stopnjo izkoriščenosti 81,89 %, ki je nižja kot 2006 (91,79 %) in pod povprečjem drugih institucij (93,82 %);

               2.

               znova potrjuje svoje stališče, zavzeto v resoluciji z dne 25. aprila 2002 o podelitvi razrešnice za proračunsko leto 2000, da „[…] Evropski parlament in Svet v preteklosti nista pregledovala izvrševanja ustreznih oddelkov proračuna; meni, da bi bilo treba z ozirom na čedalje bolj operativno naravo odhodkov, financiranih iz upravnega proračuna Sveta, na področjih zunanjih zadev, varnostne in obrambne politike ter pravosodja in notranjih zadev razjasniti področje uporabe te ureditve, da bi se razlikovalo med tradicionalnimi upravnimi odhodki in operacijami s področja novih politik“ (12);

               3.

               se ne strinja z mnenjem Sveta, da gre dejstvo, da Parlament in Svet v preteklosti nista pregledovala izvrševanja ustreznih oddelkov proračuna, pripisati prijateljskemu sporazumu; meni, da bi bilo treba z ozirom na čedalje bolj operativno naravo odhodkov tudi odhodke Sveta pregledati na enak način kot odhodke drugih institucij, torej v okviru postopka za podelitev razrešnice, kakor ga predvideva člen 276 Pogodbe;

               4.

               ponavlja svoje stališče, ki ga je izrazil v odstavku 3 resolucije z dne 22. aprila 2008 o podelitvi razrešnice za proračunsko leto 2006, in sicer: „obžaluje, da Svet v nasprotju z drugimi institucijami Evropskemu parlamentu ne posreduje letnega poročila o dejavnosti, pri čemer se sklicuje na prijateljski sporazum iz leta 1970 […], in odsotnost kakršne koli ustrezne zahteve v finančni uredbi; poziva Svet, naj znova pretehta odločitev o tem, da ne bo objavil in Parlamentu posredoval poročila o dejavnosti, tako da bi bil odgovornejši do širše javnosti in davkoplačevalcev“ (13); opozarja, da je ta izjava popolnoma v skladu tudi z odstavkoma 44 in 45 resolucije z 19. februarja 2008 o preglednosti pri finančnih zadevah (14); zahteva, naj Svet ponovno preuči sklep, da letnega poročila o dejavnosti ne bo objavil na svoji spletni strani;

               5.

               ponavlja svoje stališče, ki ga je izrazil v odstavku 12 resolucije z dne 24. aprila 2007 o podelitvi razrešnice za proračunsko leto 2005, in sicer: „poziva k čim večji preglednosti na področju skupne zunanje in varnostne politike; od Sveta zahteva, da v skladu s točko 42 Medinstitucionalnega sporazuma […] zagotovi, da se v njegovem proračunu ne pojavijo nikakršni odhodki iz poslovanja za skupno zunanjo in varnostno politiko; si pridržuje pravico, da po potrebi sprejme potrebne ukrepe, če se krši sporazum“ (15);

               6.

               zahteva, da Svet za vsak člen in postavko v okviru naslova 3 (Izdatki za posebne naloge, ki jih izvaja institucija) navede točno naravo odhodkov, da bo lahko Parlament preveril, da noben izmed izdatkov pri izvrševanju proračuna Sveta ni operativne narave, kakor zahteva Medinstitucionalni sporazum;

               7.

               znova poudarja svoje stališče, izraženo v odstavku 58 resolucije z dne 23. maja 2007 o letnem poročilu Sveta Evropskemu parlamentu o glavnih vidikih in temeljnih usmeritvah SZVP, vključno s finančnimi posledicami za splošni proračun Evropske unije – 2005 (16), in sicer: „meni, da je pravo oceno finančnih posledic za proračun EU doslej oviralo pomanjkanje proaktivnega obveščanja s strani Sveta, […]; meni, da je s podpisom novega Medinstitucionalnega sporazuma sedaj nastopil čas za izvajanje tako besedila kot vsebine teh določb, ki so bile sedaj jasno formalizirane“;

               8.

               meni, da naloge načrtovanja, priprave in nadzora posamezne operacije, ki jih opravlja osebje za SZVP v sekretariatu Sveta, sodijo med osnovne in temeljne dele te operacije in da so izvedene v okviru izvajanja politik in operacij, ne pa v okviru običajnega dela v sekretariatu Sveta;

               9.

               je osupel nad ugotovitvijo, da je bil precejšen del sredstev (do 66 %) proračunske postavke 2 2 0 2 prerazporejen s stroškov tolmačenja na postavko za potne stroške delegatov EVOP/SZVP; ugotavlja, da je šlo v letu 2006 za znesek v višini 12 672 984 EUR in zahteva, da se ga obvesti o znesku iz te postavke za leto 2007; zaradi boljše preglednosti zahteva, da se za te namene izdela ustrezna proračunska postavka;

               10.

               zahteva preglednost v zvezi s sredstvi, ki jih je porabil koordinator EU za boj proti terorizmu in ki so bila porabljena zanj;

               11.

               poziva Svet, naj Parlamentu posreduje naknadno oceno posameznih ukrepov s področja EVOP;

               12.

               znova potrjuje stališče, ki ga je zavzel v odstavku 47 zgoraj navedene resolucije z dne 23. maja 2007, in sicer: „[…] ponovno izraža svoje razočaranje, da je sodelovanje s Svetom doslej v bistvu omejeno na opis dejavnosti SZVP v preteklem letu, kot v preambulah letnih poročil navaja celo sam Svet, namesto da bi se s Parlamentom na začetku vsakega leta dejansko posvetoval o glavnih vidikih in temeljnih usmeritvah za tisto leto, vključno s finančnimi posledicami, kot to določa člena 28 Pogodbe EU, ter mu nato poročal, ali, in če je odgovor pritrdilen, kako je upošteval njegov prispevek, ter poudarja, da takšna praksa dejansko krši bistvene določbe člena 21“;

               13.

               ugotavlja, da je Svet sprejel sklep, ki preprečuje morebitna preostala izplačila, povezana z nadomestnim dopustom ob upokojitvi, in vzpostavi obvezen sistem za popolno odpravo vseh preostalih zalog neizkoriščenega letnega dopusta do leta 2009; poziva Svet, naj spoštuje rok, ki ga je določil sam;

               14.

               pozdravlja dejstvo, da od 1. januarja 2008 deluje nov integriran sistem za upravljanje in finančni nadzor (SAP), ki so ga na medinstitucionalni osnovi razvili Svet, Računsko sodišče in Sodišče Evropskih skupnosti in ki navedenim trem institucijam prinaša precejšen proračunski prihranek, prav tako pa povečuje učinkovitost;

               15.

               obžaluje, da sodeč po letnem poročilu o dejavnostih notranjega revizorja Svet ni uspel zapolniti prostih delovnih mest v službi za notranjo revizijo;

               16.

               upošteva dejstvo, da je sodeč po navedenem poročilu o dejavnostih notranji revizor predlagal popolno odpravo proračuna „comptes hors“; od Sveta zahteva, naj takoj in v celoti ukine vse tovrstne račune;

               17.

               zahteva, da Svet odpravi težavo s pregledom računov, kakor je priporočal notranji revizor Sveta;

               18.

               meni, da bi bilo treba večkratne in doslej vselej zavrnjene zahteve Parlamenta po večji preglednosti in možnosti natančnejšega nadzora nad odhodki Sveta na področju SZVP/EVOP podkrepiti s proračunskimi dopolnili, katerih cilj bi bil, da se nekatere ustrezne proračunske vrstice iz proračuna Sveta za 2010 uvrstijo v rezervo;

               19.

               spominja, da je Parlament v svoji resoluciji z dne 4. decembra 2008 o posebnem poročilu Evropskega računskega sodišča št. 8/2007 glede upravnega sodelovanja na področju DDV (17) pozval Svet, naj sprejme uradne zaključke glede ugotovitev Računskega sodišča; obžaluje, da Svet ni upošteval te zahteve; poziva Svet, naj posreduje informacije pristojnemu parlamentarnemu odboru glede razlogov, zakaj ni sprejel uradnih zaključkov, in o nadaljnjih ukrepih glede tega posebnega poročila;

               20.

               zahteva, da Evropsko računsko sodišče v naslednjem letnem poročilu nameni posebno pozornost proračunskemu izvrševanju Sveta;

         Razlogi za odložitev sprejetja odločitve o podelitvi razrešnice

               21.

               Razlogi za odložitev so naslednji:

                           (a)

                           Svet ni sprejel nobenega poziva, naj se uradno in formalno sestane s pristojnim odborom Parlamenta ali njegovim poročevalcem, da bi razpravljali o izvrševanju proračuna za leto 2007;

                           (b)

                           ne pristojni odbor ne poročevalec Parlamenta pred glasovanjem odbora o osnutku poročila dne 16. marca 2009 nista prejela nobenega izčrpnega pisnega odgovora, ki bi Parlamentu zagotovil informacije in dokumente, ki jih je od Sveta zahteval v prilogi pismu z dne 18. februarja 2009, ki so ga podpisali poročevalec in koordinatorji pristojnega odbora;

                           (c)

                           Parlament ni od Sveta prejel temeljnih dokumentov, na primer letnega poročila o dejavnosti in popolnega seznama proračunskih prerazporeditev;

                           (d)

                           pomanjkanje preglednosti in pripravljenosti Sveta na uraden in formalen dialog onemogoča ustrezno podelitev razrešnice ter Parlamentu predvsem preprečuje možnost preverjanja, če je kakšen odhodek pri izvrševanju proračunu Sveta operativne narave, v skladu z Medinstitucionalnim sporazumom;

         Nadaljnji ukrepi, ki jih je treba sprejeti, in dokumenti, ki jih je treba predložiti Parlamentu

               22.

               poziva generalnega sekretarja Sveta/visokega predstavnika za SZVP, da pristojnemu odboru Parlamenta najkasneje do 15. maja 2009 predloži izčrpen pisen odgovor na naslednja vprašanja:

                           A.

                           v zvezi z „comptes hors budget“ (glej priporočilo R.2 notranjega revizorja iz leta 2007):

                                       —

                                       Koliko računov „hors budget“ je Svet imel leta 2007?

                                       —

                                       Kdaj in s kakšnim namenom so bili ti računi odprti?

                                       —

                                       Katera je pravna podlaga za te račune? Kolikšen znesek krije vsak posamezni račun?

                                       —

                                       Seznam vseh transakcij za vsak posamezni račun za proračunsko leto 2007 ter seznam pooblaščenih odredbodajalcev po proračunskih vrsticah.

                           B.

                           v zvezi z „vérification des factures“ (glej priporočilo R.1 notranjega revizorja iz leta 2007):

                                       —

                                       Na podlagi česa je notranji revizor ugotovil, da predhodno preverjanje ni bilo zadovoljivo?

                                       —

                                       Ali se vse proračunske vrstice predhodno in/ali naknadno preverjajo?

                                       —

                                       Koliko računov je bilo preverjenih, kolikšen delež računov je bil vključen v vzorec in kolikšen delež je vseboval napake?

                                       —

                                       Ali je Svet pripravil kakršen koli akcijski načrt za reševanje te težave in če je, kdaj bo izveden?

                           C.

                           v zvezi s proračunsko vrstico 2 2 0 2 (stroški tolmačenja):

                                       —

                                       Razlogi za podvojitev (od leta 2006 do leta 2007) zneska v proračunski vrstici 2 2 0 2, namenjeni tolmačenju.

                                       —

                                       Zakaj je Svet moral prerazporediti denar s te vrstice v vrstico za potne stroške predstavnikov?

                                       —

                                       Zakaj je Svet v letu 2006 uporabil 12 672 000 EUR iz vrstice za tolmačenje za kritje potnih stroškov predstavnikov?

                                       —

                                       Zakaj ni v letu 2007 povečal sredstev v specifični proračunski vrstici za isti znesek?

                                       —

                                       Kolikšen je specifični znesek, ki ga je Svet v letu 2007 prerazporedil iz te proračunske vrstice v vrstico 2 2 0 0 ali katero koli drugo vrstico?

                           D.

                           v zvezi s proračunsko vrstico 2 2 0 0 (potni stroški delegacij):

                                       —

                                       Pravna podlaga za to proračunsko vrstico je delno Sklep št. 190/2003 generalnega sekretarja Sveta/visokega predstavnika za skupno zunanjo in varnostno politiko, ki še ni bil objavljen v Uradnem listu.

                                       —

                                       Ali bi Svet zaradi preglednosti lahko objavil vse sklepe na svoji spletni strani in v referenčnem registru?

                           E.

                           v zvezi s proračunsko vrstico 3 0 0 2 (posebni svetovalci na področju EVOP/SZVP):

                                       —

                                       Kolikšen znesek je Svet prerazporedil v to proračunsko vrstico za leto 2007 in za koliko posebnih svetovalcev?

               23.

               poziva generalnega sekretarja Sveta/visokega predstavnika za SZVP, da pristojnemu odboru Parlamenta najkasneje do 15. maja 2009 predloži:

                           —

                           popoln seznam proračunskih prerazporeditev v zvezi s proračunom Sveta za leto 2007,

                           —

                           letno poročilo o dejavnosti za leto 2007,

                           —

                           seznam združenj, ki so prejela denar za proračunsko leto 2007, z natančnim zneskom, ki ga je prejelo vsako združenje (proračunska vrstica 2 2 3 7 – drugi odhodki iz poslovanja).

      (1)  UL L 77, 16.3.2007.

      (2)  UL C 287, 10.11.2008, str. 1.

      (3)  UL C 286, 10.11.2008, str. 1.

      (4)  UL C 287, 10.11.2008, str. 111.

      (5)  UL L 248, 16.9.2002, str. 1.

      (6)  Sklep, izhajajoč iz poslovnika Sveta z dne 22. julija 2002 (UL L 230, 28.8.2002, str. 7).

      (7)  UL C 139, 14.6.2006, str. 1.

      (8)  UL L 63, 28.2.2004, str. 68.

      (9)  UL L 261, 6.8.2004, str. 125.

      (10)  UL L 57, 2.3.2000, str. 1.

      (11)  UL L 27, 30.1.2001, str. 7.

      (12)  UL L 158, 17.6.2002, str. 66.

      (13)  UL L 88, 31.3.2009, str. 20.

      (14)  Sprejeta besedila, P6_TA(2008)0051.

      (15)  UL L 187, 15.7.2008, str. 21.

      (16)  UL C 102 E, 24.4.2008, str. 309.

      (17)  Sprejeta besedila, P6_TA(2008)0581, odstavek 21.


title: 2007/206/ES: Sklep Komisije z dne 29. marca 2007 o razglasitvi začetka delovanja regionalnega svetovalnega sveta za odprto morje/floto dolge plovbe v okviru skupne ribiške politike

text:
               31.3.2007

               SL

               Uradni list Evropske unije

               L 91/52

      SKLEP KOMISIJE

   z dne 29. marca 2007
   o razglasitvi začetka delovanja regionalnega svetovalnega sveta za odprto morje/floto dolge plovbe v okviru skupne ribiške politike
   (2007/206/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Sklepa Sveta 2004/585/ES z dne 19. julija 2004 o ustanovitvi regionalnih svetovalnih svetov v okviru skupne ribiške politike (1) in zlasti člena 3(3) Sklepa,
   ob upoštevanju priporočila, ki ga je poslala Španija dne 7. novembra 2006 v imenu Danske, Nemčije, Estonije, Španije, Francije, Irske, Italije, Litve, Nizozemske, Poljske, Portugalske in Združenega kraljestva,
   ob upoštevanju naslednjega:

               (1)

               Uredba Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (2) in Sklep 2004/585/ES zagotavljata okvir za ustanovitev in delovanje regionalnih svetovalnih svetov.

               (2)

               Člen 2 Sklepa 2004/585/ES ustanavlja regionalni svetovalni svet, pristojen za odprto morje/floto dolge plovbe v vseh vodah zunaj ES.

               (3)

               V skladu s členom 3(1) Sklepa 2004/585/ES so predstavniki ribiškega sektorja in drugih interesnih skupin predložili zahtevo glede delovanja navedenega regionalnega svetovalnega sveta Danski, Nemčiji, Estoniji, Španiji, Franciji, Irski, Italiji, Litvi, Nizozemski, Poljski, Portugalski in Združenemu kraljestvu.

               (4)

               Kakor zahteva člen 3(2) Sklepa 2004/585/ES, so zadevne države članice odločile, ali je vloga glede regionalnega svetovalnega sveta za odprto morje/floto dolge plovbe v skladu z določbami navedenega sklepa. Dne 7. novembra 2006 so zadevne države članice poslale Komisiji priporočilo glede navedenega regionalnega svetovalnega sveta.

               (5)

               Komisija je ocenila vlogo zainteresiranih strank in priporočilo glede na Sklep 2004/585/ES ter cilje in načela skupne ribiške politike in meni, da je regionalni svetovalni svet za odprto morje/floto dolge plovbe pripravljen na začetek delovanja –

         SKLENILA:
   Edini člen
   Regionalni svetovalni svet za odprto morje/floto dolge plovbe, ustanovljen s členom 2(1)(g) Sklepa 2004/585/ES, začne delovati s 30. marcem 2007.

      V Bruslju, 29. marca 2007

            Za Komisijo

         Joe BORG

            Član Komisije

      (1)  UL L 256, 3.8.2004, str. 17.

      (2)  UL L 358, 31.12.2002, str. 59.


title: 2013/708/EU: Sklep Evropskega parlamenta in Sveta z dne 20. novembra 2013 o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2013/004 ES/Comunidad Valenciana, gradbeni material, Španija)

text:
               4.12.2013

               SL

               Uradni list Evropske unije

               L 323/33

         SKLEP EVROPSKEGA PARLAMENTA IN SVETA
   z dne 20. novembra 2013
   o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2013/004 ES/Comunidad Valenciana, gradbeni material, Španija)
   (2013/708/EU)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1) ter zlasti točke 28 tega sporazuma,
   ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (2) in zlasti člena 12(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

               (2)

               Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje 500 milijonov EUR.

               (3)

               Španija je 22. maja 2013 vložila vlogo za uporabo sredstev ESPG v zvezi z odpuščanjem presežnih delavcev v 140 podjetjih, ki delujejo v panogi, razvrščeni v oddelek 23 NACE Revizija 2 („Proizvodnja drugih nekovinskih mineralnih izdelkov“), v regiji po ravni NUTS II Comunidad Valenciana (ES52), do 17. julija 2013 pa jo je dopolnila z dodatnimi informacijami. Vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 840 000 EUR.

               (4)

               Zato bi bilo treba uporabiti sredstva ESPG, da se zagotovi finančni prispevek za vlogo, ki jo je predložila Španija –

         SPREJELA NASLEDNJI SKLEP:
   Člen 1
   V okviru splošnega proračuna Evropske unije za proračunsko leto 2013 se iz Evropskega sklada za prilagoditev globalizaciji uporabi vsota 840 000 EUR v odobritvah za prevzem obveznosti in odobritvah plačil.
   Člen 2
   Ta sklep se objavi v Uradnem listu Evropske unije.

      V Strasbourgu, 20. novembra 2013

            Za Evropski parlament

            Predsednik

         M. SCHULZ

            Za Svet

            Predsednik

         V. LEŠKEVIČIUS

      (1)  UL C 139, 14.6.2006, str. 1.

      (2)  UL L 406, 30.12.2006. str. 1.